**Momentálna situácia**

Zbytočná dráma. Týmito slovami by som opísala terajšiu situáciu. Nehovorím, že to treba brať na ľahkú váhu – veď, predsa kvôli ľahostajným ľudom po celom svete sa vírus šíril neuveriteľnou rýchlosťou. A ľudia si to uvedomili až príliš neskoro...

Všetci riešia len dopad na ekonomiku – teda, zase sa riešia peniaze. Samozrejme, bude to mať naozaj obrovský negatívny dopad, možnože až katastrofálny, ale táto téma mi je celkom vzdialená. Myslím tým, že sa v ekonomike vôbec nevyznám. Ale v čom sa orientujem celkom dobre a aj sa ma to týka z veľkej časti, je škola . Musím povedať, že toľko povinností by sme určite zvyčajne nestíhali, a to by nám ešte pomáhali učitelia! Teraz som na všetko sama (stále by mi mohli pomôcť rodičia, ale napr. v takej fyzike sa nevyznajú ani oni, ani ja). Predstavte si ešte ten stres a otázniky v hlave – kedy budeme mať prijímačky? Ovplyvní to začiatok ďalšieho školského roka? Budeme mať prázdniny? A odpovede sú vždy nejasné ...

Ale dosť bolo negatív, veď predsa všetko zlé je na niečo dobré! Úmrtie 31 646 ľudí by ušetrilo rovnaké množstvo kyslíka ako zasadenie 20 miliónov stromov. Momentálny počet úmrtí je vyše 100 000 ľudí . Takže environmentálna situácia sa iste zlepšila. Ale, nebojte sa, viac ako pol milióna ľudí sa už vyliečilo .

Na záver by som chcela povedať, že ak si naozaj budeme plniť svoje povinnosti – teda povinnosti občana, ale aj tie školské, všetko bude v poriadku a o pár mesiacov sa vidíme znova.

V. Janečeková, 9.A